Jhb-middestad: Polisie onttrek ‘om bloedvergieting te voorkom’Chaos het Donderdag in die Johannesburgse middestad uitgebreek. Die polisie het Donderdag voor woedende buitelanders in die Johannesburgse middestad onttrek “om bloedvergieting te voorkom”. Chaos het in die middestad uitgebreek nadat wetstoepassers ŉ klopjag wou uitvoer om op vervalste goedere beslag te lê. Buitelanders het polisiebeamptes met bakstene en petrolbomme bestook en rubberkoeëls is afgevuur. Volgens ŉ gesamentlike verklaring van die Gautengse polisiekommissaris en die LUR vir gemeenskapsveiligheid het die polisie weens die onbestendigheid van die gebeure ŉ taktiese besluit geneem om te onttrek ten einde ŉ situasie te vermy waar hulle gedwing sou wees om lewendige ammunisie te gebruik. “In die stadium was die prioriteit om bloedvergieting of sterftes te voorkom.” Drie mense het tydens die geweld ernstige beserings opgedoen. “Die situasie is nou kalm en die polisie monitor die gebied om seker te maak dat geen verdere geweld voorkom nie.” Lt.genl. Elias Mawela, provinsiale polisiekommissaris, het “die onophoudelike ondermyning van die gesag van die staat deur buitelandse burgers in die middestad van Johannesburg” veroordeel. “Sulke wetteloosheid kan nie toegelaat word om ongestraf te bly nie,” het hy gesê. Faith Mazibuko, Gautengse LUR vir gemeenskapsveiligheid, het gesê enige kriminele elemente wat die doel het om die oppergesag van die reg te ondermyn en die land onregeerbaar te maak, word ten sterkste veroordeel. “Ons kan nie saam met misdadigers regeer nie, veral nie buitelandse burgers wat ons land in ’n wettelose piesangrepubliek wil verander nie,” het Mazibuko gesê. “Ons sal saam met die polisie, metropolisie, die departement van binnelandse sake en die Suid-Afrikaanse Inkomstediens se doeane-afdeling ’n gesamentlike operasie in daardie gebied hou. Ons sal ons gesag bevestig en vir onregeerbare buitelandse burgers wys dat daar wette in Suid-Afrika is en dat dit gerespekteer moet word. “Ons sal ook die minister van internasionale betrekkinge en samewerking versoek om ambassades te betrek om hul burgers aan te moedig om die land se wette te eerbiedig.”